Man vertel aan hof hoe hy en meisie ma vermoor | Maroela Media
Kyle Maspero, die tiener wat vir die moord op die Kaapstadse kunstenaar Rosemary Theron (39) aangekla word, het Woensdag in die hof verduidelik hoe hy haar met 'n tou verwurg het. Sy meisie het hom aangesê om nie na Theron te kyk nie, maar eerder vier minute saam met haar af te tel.
Toe Theron 'n "groot sug geslaak het", het Maspero die tou gelos en teruggedeins, maar sy meisie het hom gerusgestel dat die geluid net "lug was wat vrygelaat word".
Die Wes-Kaapse hooggeregshof het vroeër Woensdag Maspero se skulderkenning aanvaar, wat beteken daar sal nie 'n verhoor wees nie. In sy pleitooreenkoms het hy verduidelik hoe hy en sy meisie, Phoenix Racing Cloud Theron, op 7 Maart 2013 'n plan beraam het om haar ma te vermoor.
Maspero was 18 jaar oud ten tyde van die moord en het saam met Phoenix (19), haar agtjarige halfsuster, Shariel, en haar ma gebly. Hy het 'n prentjie vir die hof geskets van 'n disfunksionele huishouding waar die paartjie saam dagga gerook en gereeld met Rosemary baklei het. Die oggend van die moord het die paartjie dagga gerook en Maspero het verskeie kere metamfetamien (crystal meth) gerook.
Phoenix het haar ma gekonfronteer oor die feit dat Shariel nie skool bywoon nie. Maspero het gesê Rosemary het uitgebars van die lag en gesê Shariel sal net weer van die skool af weghardloop soos sy die vorige jaar gedoen het. 'n Bakleiery het tussen die ma en dogter ontstaan en Maspero het badkamer toe gegaan om nog metamfetamien te rook.
Volgens Maspero het Phoenix en Rosemary op mekaar geskree, maar toe hy probeer om tussenbeide te tree het Rosemary hom gevloek en gesê om nie in te meng nie.
Theron het die huis verlaat en die paartjie is na buite om nog dagga te rook. Hulle het saamgestem dat Rosemary "versteurd" is en dat haar houding gaan veroorsaak "dat Shariel op 16-jarige ouderdom 'n dwelmverslaafde is".
Die twee het toe 'n plan beraam om Rosemary te vermoor. Maspero het gesê Shariel het reeds geslaap en Phoenix het voorgestel dat hulle Rosemary met 'n graaf oor die kop slaan. Hy het in sy pleitverduideliking gesê hy het gevoel dit is "meer menslik om haar te verwurg, omdat sy haar bewussyn sou verloor en nie lank sou moes ly nie".
Hulle het ooreengekom dat wanneer Rosemary terugkeer, sou Phoenix haar aandag aftrek deur haar 'n drukkie te gee en saam met haar buitentoe te stap om haar die sterre te wys en dan sal Maspero "van agter af kom, 'n tou om haar nek glip en haar verwurg terwyl Phoenix haar stil hou".
Met Rosemary se tuiskoms is die plan in werking gestel. Maspero het gesê hy wou dit eers nie deurvoer nie, maar Phoenix het hom 'n vraende kyk gegee en Rosemary nog 'n drukkie gegee. Dit is toe dat Maspero die tou om Rosemary se nek gesit "en dit styf getrek het".
Hulle het Rosemary in haar kamer in gedwing en haar op die bed neergegooi, terwyl Maspero die tou steeds styf om haar nek gehou het. Maspero het beskryf toe Rosemary dood is, was hy "met afgryse gevul" oor wat hy pas gedoen het.
Twee dae later het die paartjie Rosemary se liggaam in 'n vlak graf begrawe. Vier maande later het die paartjie besluit om die liggaam te skuif uit vrees dat dit ontdek sal word en 'n kennis, Godfrey Scheepers, gevra om hulle daarmee te help. Scheepers het later 'n erkenning aan die polisie gemaak wat tot die ontdekking van die liggaam gelei het.
Aanklagte teen Scheepers is later teruggetrek en Phoenix Racing Cloud het 'n pleitooreenkoms met die staat aangegaan en dien tans 15 jaar tronkstraf uit.
Die saak is uitgestel tot 16 November wanneer Maspero gevonnis sal word.
Te veel onwerklikhede, soos ñ TV drama. Al die rook & gebruik van dagga gaan nou die oorsaak wees! Moord bly nog steeds moord!
Ek voel ook so. Moord bly moord. As jou kind jou laat/help verwurg, is dit seker die ergste erg.
Tog sal ek graag wil weet hoekom is hul aan dwelms verslaaf? Wat gaan aan in die mense se lewe? Is die man swart of bruin of wat? Alles klink net so deurmekaar. En waar is die kind wat 'n half sussie was? Eerlik ek kan nie kop of stert uitmaak nie.
Dwelms veroorsaak demoniese besetenheid. Later begin jy stemmetjies hoor wat jou mislei en dinge laat doen wat jy normaalweg nie sou gedoen het nie. Die grootste oorsaak van demoniese besetenheid is glasie-glasie (Ouija board)
Al wat ek kan sê is dit maak my bang dat daar die is wat dagga se gebruik wil laat wettig…
Dan is daar die wat dagga gewettig wil hê! Mens weet nie wat se reaksies dit in jou kan veroorsaak en dit lei meestal na die gebruik van ander sterker dinge. Hierdie was 'n vreemde "gesin"….